Skólahljómsveit Kópavogs lék á sínum fyrstu tónleikum fyrir utan Kársnesskóla þann 22. febrúar 1967 . Sama dag 50 árum síðar endurtóku þau leikinn . Skólahljómsveit Kópavogs fagnar 50 ára afmæli með stórtónleikum í Eldborg 5. mars . Tónleikarnir hefjast klukkan 17.00 . Skólahljómsveit Kópavogs hefur verið í fremstu röð íslenskra skólalúðrasveita allt frá fyrstu tónleikunum sem haldnir voru við Kársnesskóla 22. febrúar 1967 undir stjórn Björns Guðjónssonar . Á tónleikunum í Eldborg munu um 200 hljóðfæraleikarar í fjórum hljómsveitum leika skemmtilega og hressandi tónlist úr ýmsum áttum . Meðal þess sem boðið verður upp á er frumflutningur á nýjum trompetkonsert sem saminn var af Helga Rafni Ingvarsyni , fyrrverandi nemanda SK , sérstaklega af þessu tilefni . Einleikari á trompet verður annar fyrrverandi hljóðfæraleikari í SK , Jóhann Már Nardeau sem nú starfar sem hljóðfæraleikari í Frakklandi . Nokkrir af fyrstu félögum SK dustuðu fyrir skömmu rykið af lúðrum sínum í tilefni afmælisins og hafa æft stíft undanfarið með það að markmiði að stíga á svið í Eldborg til að skemmta sér og áheyrendum . Einnig munu söngvarar úr Barnakór Kársnesskóla syngja með í tveimur lögum . Efnisskrá tónleikanna er annars mjög fjölbreytt , tónlist af ýmsum toga , bæði gömul og ný verður á boðstólum og svo er aldrei að vita nema eitthvað óvænt gerist . Stjórnandi hljómsveitanna er Össur Geirsson . Kynnir á tónleikunum er Anna Þóra Björnsdóttir